钦定古今图书集成/明伦汇编/氏族典/第079卷 > 吴澄
## 钦定古今图书集成/明伦汇编/氏族典/第079卷 > 吴澄

按《元史吴澄传》：“澄字幼清，抚州崇仁人。高祖晔，初居
咸口里，望气者言其地当出异人。澄生三岁，颖悟日
发，教之古诗，随口成诵。五岁，日受千馀言，夜读书至旦。母忧其过勤，节膏火，不多与。澄候母寝，燃火复诵
习。既长，用力圣贤之学。尝举进士不中，侍御史程钜
夫奉诏求贤江南，起澄至京师。未几，以母老辞归。左”
丞董士选荐澄有道，擢应奉翰林文字。有司敦劝，久
之乃至，而代者已到官，澄即日南归。未几，除江西儒
学副提举。居三月，以疾去官。至大元年，召为国子监
丞，执经问难者接踵而至，澄各因其材质，反复训诱
之。皇庆元年，升司业，一夕谢去。俄拜集贤直学士，特
授奉议大夫，俾乘驿至京师，次真州，疾不果行。英宗
即位，超迁翰林学士，进阶大中大夫。泰定元年，初开
经筵，命为讲官。会修《英宗实录》，命总其事。居数月，《实
录》成，即移疾去。中书言于帝，请有所褒异，诏加资善
大夫。澄所居草屋数间，程钜夫题曰“草庐”，故学者称
之为“草庐先生。”卒，赠江西行省左丞、上护军，追封临
川郡公，谥文正。